
language: Finnish


SÄRJETTY SYDÄN


Kaksinäytöksinen näytelmä


Kirj.


K. A. PUHDASKOSKI


Hämeenlinnassa,
Arvi A. Karisto,
1908.


HENKILÖT:


Siiri.


Esteri.


Rouva Kantomäki.


Laina, hänen tyttärensä.


Paulu.


Jaakko.


Antero.




Paikka: työläiskoti kaupungissa.


Ensimäinen näytös


Yksinkertaisesti sisustettu huone, perällä ovi, vasemmalla ikkuna,
jonka luona pöytä; kukkia jalustalla; oikealla seinustalla sohvasänky
ja nurkassa piironki.


Näytöksen alkaessa Siiri ja rouva Kantomäki istuvat pöydän luona kahvia
juoden.


ROUVA KANTOMÄKI (laskien kupit kädestään pöydälle, kysyvästi).


Eikö? Vai ei?


SIIRI


Ei.


ROUVA KANTOMÄKI


Katsos tuota! Mikähän nyt on tullut?


SIIRI


Jaa, se on hyvin merkillistä: kuusi viikkoa jo, ett'ei ole ainoatakaan
sanaa kirjoittanut, ei lähettänyt viestiä vähäisintä. Ennen ei edes
tahtonut minun vastauksiani varrota.


ROUVA KANTOMÄKI


On tainnut poika tavata toisen, rakkaamman sinua. Kerranko niin käy!


SIIRI (laskien kupit kädestään pöydälle, harvakseen, miettivästi).


Onhan voinut tulla jokin onnettomuus, äkkinäinen matka kenties, tai
niin poispäin. Mutta ei suinkaan sentään mitään onnettomuutta! En jaksa
sellaista uskoa.


ROUVA KANTOMÄKI (merkitsevästi).


Kuka tietää, kuka tietää! Mutta matkat ei ainakaan suuresti
kirjoittamista estä.


SIIRI


En voi ymmärtää! Olimme jo kihloissakin ja aina hyvässä sovussa. —
Sanoo Esteri, että paras on unhoittaa pois ja etsiä uusi; mutta en voi
unhoittaa Anteroa, aina häntä ikävöin. Viime aikoina olen muuttunut
niin lapselliseksi ja samalla sentään entistäkin hiljaisemmaksi.


ROUVA KANTOMÄKI


Niinkö Esteri sanoo. Taitaa ollakin sillä tytöllä sulhoja vaikka viisi
kerrallaan. — Mutta kuinkahan se sepän morsian voi tuolla posteljoonin
puolella. Taitaa jo olla pikkusia.


SIIRI


Niin, ei ole yhtään näkynyt.


ROUVA KANTOMÄKI


Tuo tyttö höpsö, kun viitsii asua sellaisessa perheessä: lapset häijyjä
ja akka itse ylpeä kuin riikinkukko. Paisui tavattomasti, kuin mies
posteljooniksi pääsi, ei käy meilläkään enää koskaan, ennen useinkin
pistäytyi. Vaan mitäs se! Mutta kun ei toissapäivänä päästänyt meidän
lapsia heidän lasten kanssa leikkimään heille!


SIIRI


Eikö päästänyt? Mitä sanoi?


ROUVA KANTOMÄKI


Mitä se sanoi: Alkoi haukkua! (Kuiskien Siirille.) "Rouva" pelkää
tarttumista. Niinkuin tiedät, kuoli meidän pikku Liisu äsken
tulirokkoon ja tämä "rouva" luulee taudin tarttuvan meidän lapsista
heidän tenavoihin, vaikkei meillä ole muut sairastaneet kuin pikku
Liisu.


SIIRI hymyilee väkinäisesti.


ROUVA KANTOMÄKI (tarkoitetun äänekkäästi).


Eikä tauti tartu, ei rutto rupea ilman Jumalan sallimatta!


(Kuiskaamalla.) Saahan se tuonne seinän ta'a kyllä kuullakin.




LAINA (tulee, kantaen kapaloitua lasta sylissään).


Äiti, Eero on kovin kipeä, sen on niskassa semmosia länttiä, kun


Liisunkin oli.




ROUVA KANTOMÄKI (äreästi).


No mitäs sitä tänne raahaat, ihmisiin! Laita kehtoon ja anna nukkua.


LAINA (arasti).


Mutta kun se alkaa aina vaan itkeä — —


ROUVA KANTOMÄKI (tyrkkää Lainan ovesta ulos).


No ei sitä ihmisiin tarvitse tulla ruikuttamaan! (Käy istumaan.) Se on
sellainen tallukka tuo Laina! Puhuu "läntistä". Ei suinkaan Eerossa nyt
vaan tulirokkoa ole, niin vahva poika, kuin pääseekin.


SIIRI itsekseen.


Jos sentään tauti tarttuisikin.


ESTERI (tulee kiireesti).


Siiri! Siiri! Pian järjestämään huonetta, tulee poikia. (Järjestelee.


Siiri auttaa.) Tuodaankin sulhasia ja pulskia!




ROUVA KANTOMÄKI (itsekseen, nauraen ilkeästi).


Hahhahhaa! Tuodaan sulhasia! Eiköhän vain unhoittune Ameriikan


Anterokin. (Poistuu.)




ESTERI


Mitä tuokin täällä teki, vanha juoru?


SIIRI


Näki minut kahvihommissa ja ryhtyi tietysti juttusille. — Milloin
sanoitkaan heidän tulevan?


ESTERI


En sanonut vielä mitään. Puoli kahdeksan tulevat tuonne ulos, lupasin
käydä vastaan. Nyt se jo siinä aika onkin, taitaa miehet jo kadulla
odotella. (Kääntää selkänsä Siiriin päin.) Katsopas, miten minun
hiukseni ovat.


SIIRI


Vallan hyvin. Kyllä kelpaat.


ESTERI


Kyllä kelvannet sinäkin. Ja muista, että esiinnyt eduksesi. Se on se
mustaviiksi, jonka kerrankin onnistuin pyydystää. Mutta tein sen sinun
tähtesi ja tällä kertaa ymmärrätkin pitää kiinni. Itse pruhjustelen
vanhaa Pauluani.


SIIRI (väkinäisesti nauraen).


Osaathan sinä. Vaan jos hän saa tietää, että olen kihloissa.


ESTERI


Ei hän saa sitä tietää ja mistäpä, herra nähköön! Rii'aa sinä vaan,
äläkä entisten kihloja ajattele! (Hätäisesti.) Ja nyt on mentävä jo
katsomaan ylkämiehiä. Tule sinä keittämään kahvia. (Käy ovelle.)


SIIRI


Kuule, kuule Esteri!


ESTERI


No mitä?


SIIRI


Et suinkaan sentään sitä tarkoita, että minun tulee Antero unhoittaa?


ESTERI (nauraen).


Sitä tietysti!


SIIRI


Mutta en minä voi sitä tehdä!


ESTERI (kuten edellä).


Ole voimatta sitte, vaan tiedät kyllä tämän illan suhteen, mikä on
tarpeellista. (Menee.)


SIIRI


Voinhan koettaa olla iloinen, vaan Anteroa en unhoita. (Menee.)


ROUVA KANTOMÄKI (pistää urkkien päänsä ovesta).


Kas, ei täällä olekaan ketään.


(Sulkee oven. Hetkisen hiljaista.)


ESTERI (tulee edellä, jälessään kaksi miestä ja Siiri viimeisenä.


Miehille).




Käykää istumaan, olkaa niin ystävällisiä.


PAULU


Kiitos, kiitos. Tuo ei erin rasittava ystävyyden osoitus olekaan!


(Jaakolle.) Vai mitä sinä ajattelet?




JAAKKO (sivellen viiksiään, hymyillen).


Vähemmän rasittava! Minulle ilon lisäksi vielä suuri kunnia.


PAULU


Myöskin minulle.


JAAKKO


Et ole siis kyllästynyt?


PAULU


Kyllästynyt! Mitä vielä! (Katsahtaen Esteriin.) Monta kertaa
hupaisemmalta tuntuu nyt tänne tullessani kuin silloin, koska se oli
kerta ensimäinen. Ja silloinkaan ei se ollut aivan tavallista —


ESTERI (kevyesti lyöden Paulua).


Sinun tarpeettomat juttusi myös aina lisääntyvät.


PAULU (tarttuen Esteriä vyötäisiltä, vetäen syliinsä istumaan).


Ole vait, tyttö! Sinähän se juuri oletkin!


ESTERI


Mikä "se?"


PAULU


Hei se, se —


ESTERI


Se! — Niin, kait minäkin "se" olen.


PAULU


Mutta sinä olet juuri "se", johon en minä milloinkaan kyllästy, jos
johonkin kyllästynen.


ESTERI (nauraen ja yrittäen pois).


Älä aina tuollaisia puhu! Päästä pois minut, päästä!


PAULU


Älä uskokaan, että päästän. — Jos hämähäkin kutomaan verkkoon tarttuu
kärpänen, joka on kyllin voimakas voittamaan verkon turmion ja
hämähäkin itsensäkin, niin tiedätkö, mitä se tekee: jääkö se vaan
verkkoon kitumaan ja kuolemaan?


ESTERI


Ei suinkaan: se lentää pois.


PAULU


Eikä niin vaan lennäkään! Se kostaa hämähäkille, ja kukaties niinkin
julmasti, että takerruttua tämän samaseen verkkoon. (Nauraa.) Tämä on
vertaus, Esteri.


ESTERI


Kovin vaikea käsittää!


PAULU


Eikä mitään! Ajattele sinä nyt minua kärpäsenä.


SIIRI ja JAAKKO ovat kuin keskustelussa keskenään.


ESTERI (veitikkamaisesti).


Heipä hei! Ja minä olen sitte se hämähäkki! Vaan usko pois: hämähäkit
ovat hyvin viisaita, ei niitä leikillä takerruteta omiin verkkoihin.


PAULU


Kyllä tyttöseni, ja lujasti!


(Vaitiolo.)


ESTERI


Päästäpäs sentään minut kahvia keittämään.


PAULU


Kenelle sinä kahvia keittäisit?


ESTERI


No, vaikkapa arvon vieraillemme!


PAULU


Ei, ei! Meille et käy kahvia keittämään. Eikös, Jaakko?


JAAKKO


Mitä sitte?


ESTERI (sukkelasti Jaakolle).


Eikö ole väärin Paululta tehdä minulle pahaa?


JAAKKO


On tietysti! Pahanteko on aina väärin.


ESTERI (Paululle).


Sinä kuulit! Jaakko ei ole sinun puolellasi.


PAULU


Pahuuksen veitikka! Jaakko, hän sekoitti koko asian. Tahdon vain kysyä
sinulta, onko Esterin tarpeellista käydä meille kahvia keittelemään?


JAAKKO


Niinkö? No tietysti sanon, että ei!


PAULU


Siinä kuulit sinä. Ole alallasi vaan.


ESTERI (antaa jonkin merkin miesten huomaamatta Siirille).


SIIRI oivaltaen.


No, siis on käytävä minun.


(Ottaa kahvilaitteet pöydältä, poistuu.)


JAAKKO


Ei saa mennä!


PAULU


Voi miestä, kun päästää noin menemään!


JAAKKO


Mitä sille mahdoin, hyvä ystävä!


PAULU


Olisit kaapannut kiinni ja sanonut — —


ESTERI (äkkiä irtautuen, juosten ovelle).


Sinä lasket itse jo kaappaamasi! Voi miestä! (Katoo ovesta.)


JAAKKO (räjähtäen nauruun).


Siitä sait!


PAULU (nauraen).


Aika riivattuja! — Mies, sano pian miltä tuntuu.


JAAKKO


Olenpa, poloinen, pian osaveljesi orjuuden ikeen alla.


PAULU


Todellako?


JAAKKO


Todella ja täydelleen. Tulin aivan huomaamattani joutuneeksi enkelin
pariin. Koko veikeä tyttö, täytyy sanoa.


PAULU (laskien kätensä Jaakon olalle).


Ja nauti, poika, tilaisuuden ollen enkelin seurasta.


JAAKKO


Koetetaan, koetetaan. Mitä mahtaa hän ajatella minusta?


ESTERI (tulee).


Siellä on ulkona tullut vesisade, hyvät ystävät.


PAULU


Ähää! Siinäkös sinä olet! Käy istumaan tähän toverin vierelle ja vastaa
kysymykseensä.


ESTERI (istuu Jaakon vierelle).


Millä voin palvella?


JAAKKO (ihmetellen).


Minä en taas oikein käsitä tarkoitusta.


PAULU (Esterille).


Tahtoisi tietää mies neitonsa mieltä. Voisit sivumennen sinäkin vastata
siihen.


ESTERI


Vai niin, niinkö vaan "neitonsa". Jos se on neito Jaakon, voipi itseä
käskeä kuulusteluille.


PAULU


Kiusoittelet taasen! Ajatteles, Jaakko, jos olisit minun tilallani:
tämä tyttö on aika villi!


ESTERI (naureskellen).


Kyllä onkin Jaakolla sen kesympi!


ROUVA KANTOMÄKI (tulee luikerrellen, viekkain kasvoin).


Kuka sitä nyt toivoisi ja uskoisi vesisadetta tähän vuoden aikaan!
Mutta niin tulee vaan, että ropisee, roikuu. Herrojen ilma, koirien
ilma! Vaan annas olla! (Nostaa lievettään.) Annas olla: tuossa on
tallukas!


KAIKKI (nauravat).


ESTERI


Sekö on jalkaan sopivin vetää vesisateella?


ROUVA KANTOMÄKI


Ei erityisesti, vaan sitä tietä päästään pakkasiin.


ESTERI (Paululle).


Paulu, kuulitko! Pakkasiin!?


ROUVA KANTOMÄKI


Niin, nähkääs, se on sillä tavoin, että kun minä vaan pistän hyvillä
ilmoilla tallukset jalkoihini, on pakkaset tiedossa.


PAULU (nauraen).


Sepä lystiä! Mutta miksi, herran nimessä, meitä sellaisiin saatatte:
onko pakkaset vesisateita parempia?


ROUVA KANTOMÄKI (nauraen).


Mitä mä hulluttelen! Eihän ne ilmat talluksista riipu; vaan ei vesisade
oikein ole paikalle osattu näin talvisaikaan. Suvelle lämpö, talvelle
kylmä! Te nuoret tosin ette nykyisin vuoden ajoista paljo välitä.
Toista silloin, kun minä nuori olin!


ESTERI


Kun te nuori olitte?


ROUVA KANTOMÄKI


Kun minä nuori olin: se oli suvi lemmen aika! Talvet pysyttiin
totisempina, mutta annas olla, kun tuli kevät ja suvi sen jälestä!
Silloin lempi lehdoissa voitoistaan iloitsi, karjateillä,
heinäniityillä: joka paikassa se kulki, ei huoneissa viihtynyt ja
tällaisina aikoina kaikkein vähemmin.


PAULU


Saanko sanoa matamille: mitäpä meille suvi on kaupunkilaisille?


Sulotarten aika ei se erityisestikään ole! Ja huoneissa sen on oltava


lemmen eli sydämissä ihmisten, jotka puolestaan oleilevat huoneissa.


Nähkääs, me kaupunkilaiset —




ESTERI (keskeyttäen).


Mitä se nyt tuollainen! Mistä saikin rouva ajatuksen moista ruveta
jauhamaan?


ROUVA KANTOMÄKI (nauraen).


Kyllähän minä vaan näen!


ESTERI


Mitä näette?


ROUVA KANTOMÄKI


Vai vielä kyselet, veikale!


PAULU


Kas niin, matami! (Esterille.) Tuleppas nyt tänne veikale.


ESTERI


Älä usko! (Poistuu.)


ROUVA KANTOMÄKI


Hulluja tyttöjä! Jättävät minut yksin poikainsa kanssa, vanhan villin!


On minullakin omani! (Poistuu.)




JAAKKO


Mikä muija tuo nyt oikeastaan oli?


PAULU


Jokin juorumuija, mikä lienee.


JAAKKO


Näytti iloiselta: hänellä on omansa!


PAULU


Ja on mullakin omani!


JAAKKO


On. Ja vielä tänä iltana täytyy olla minullakin!


PAULU


Sopii yrittää, poikani.


JAAKKO


Totisesti. Ja sinun velvollisuutesi on auttaa, tunnethan hitauteni.


PAULU


Tunnen kyllä. Mutta luulen että se on pian tipotiessään. Usko pois,
poikani.


JAAKKO


Poikani! Kovin oletkin minua kohtaan isällinen tänä iltana!


PAULU (leikillisesti).


Tunnen jotain vanhemman oikeutta tällä erää. Ja kenties tässä
maailmassa isänä esiinnynkin ennen sinua.


JAAKKO


Ei, vaari hyvä, ei se ole sanottu!


PAULU


Mutta se on sanottu, että nuoren ilon on tänäiltana noustava,
kohottava, ja se on sanottu, että siitä nautitaan, niinkuin voivat
nauttia vain nuoret! Eikö niin?


JAAKKO


Totisesti! Niinkuin voivat nauttia nuoret! Ja lemmelle kiitos, joka
huoneessakin viihtyy!


Esirippu.


Toinen näytös.


Huone sama, kuin edellisessä. Huonekalut hieman muuteltuina.


Keskilattialla kehto, jossa ajatellaan lapsen olevan.




Näytösten väliä yksi vuosi.


SIIRI (matalalla jakkaralla kehdon ääressä istuen, sitä hiljalleen
keinutellen laulaa):


    Uinu, lapseni, nuku, nuku!


    Kukaan ei sitä sulta kiellä


    — — Äidin yllä on kuolinpuku,


    Äiti kohta on Tuonen tiellä.




    Unten mailla ei mainen huoli


    paina raskahin nukkujata.


    — — Lapsi, kun sinun emos kuoli,


     jok' on vieronut maailmata.




    Kuin käy sulle? Se mieron tuttu


    tiekö saapi sun kulkeakses'?


    — — Äidin yllä on kuolinnuttu,


     hyv' ois äitiä seuratakses.




ROUVA KANTOMÄKI (tulee kiireesti).


Siiri! Siiri!


SIIRI (jatkaa mitään huomaamatta).


    Tuoni suurten on unten luoja.


    Kau'an valvoa äit' jo saikin!


    Mullan alla on tyynin suoja,


    sinne käymmehän kerran kaikin.




    Sydän särjetty äidin, tuotu


    murhe musta sen valtijaksi.


    Sin' oot lohduksi äidin suotu


     lapsi, lahjaksi armahaksi.




ROUVA KANTOMÄKI (ovelle jääneenä. Itsekseen).


Miten kauniisti hän laulaa! Hän on oikea enkeli, kärsivä enkeli.


SIIRI (lauluaan jatkaen):


    Korjoi Kuolema ison sulta,


    tauti äidin on viepä hautaan.


    Murheen laps' olet, lapsi kulta!


    Taivas, millä ma lastan' autan —




    Kau'an, lapseni, uinu, nuku,


    Viel' on aikoa valvoakses!


    — — Äidin yllä on kuolinpuku,


     hyv' ois äitiä seuratakses —




(Painuu suutelemaan lasta kehdossa, huomaamatta Rouva Kantomäkeä.)


ROUVA KANTOMÄKI (hiipii hiljaa varovasti Siirin luo, koskettaen häntä
kevyesti olalle).


Siiri.


SIIRI (hieman säpsähtäen, nostaa päätään).


Kah! Tekö.


ROUVA KANTOMÄKI


Niin, minäpä vain. Älä säikähdä.


SIIRI


Unhoitin aivan kokonaan kaikki.


ROUVA KANTOMÄKI


Kaikki, paitsi tuon. (Osoittaa kehtoon.)


SIIRI


Niin, paitsi sen. Olen niin sairas — — — Lapsi nukkuu hyvin ja se
onkin onneni ainoa, sillä mikä minua auttaisi jos lapsi sairaloisesti
valvoisi, itkisi — — Ja mikä lastani auttaa, kun kuolen minä. Minä
kuolen kohta. Mikä lastani auttaa! (Itkee.)


ROUVA KANTOMÄKI (itsekseen).


Tyttö parka! Parasta lienee hänelle ilmaista ajatukseni, ehkä se edes
hiukan voi tyynnyttää. (Ääneen.) Siiri, nyt on vihdoinkin se ruma asia
selvinnyt. Posteljoonin rouva antoi anteeksi minulle kaikki.


SIIRI


Siis loppui sentään pitkä riitaisuus! Miten hauskaa, rouva Kantomäki.


ROUVA KANTOMÄKI


Hauskaa, hauskaa. Ja toivoinkin sitä jo siitä saakka, kun Eero poikani
kuoli, vaan en saanut sisultani tehtyä sovintoa. Mutta kuullessani,
kuinka äkkinäinen kuolema lopetti sinun sulhosi ja lapsesi isän elämän,
sain sydämeeni niin omituisen tunnon, että kenenkään kanssa en tahdo
olla vihoissa.


SIIRI (suutelee kehdossa lasta).


Isä rukkasi, lapsi!


ROUVA KANTOMÄKI


Sinä suret niin syvästi. — Niin, kun hänen kuolemastaan kuulin ja
ryhdyin ajattelemaan onnetonta kohtaloasi sain tuon omituisen tunnon.
Sain sydämeeni kiihkeän ajatuksen, että voipihan kuolla oma mieheni
samalla tavalla, — ja vaikk'ei samalla tavalla, tapaturmaisestikaan,
olisi taudin, sairaudenkin jäljestä tullut kuolema miehelleni mitä
onnettomimman kohtalon tuoja minulle ja laps'joukolleni.


SIIRI


Todella onneton! Mitä minun sen rinnalle asetettuna!


ROUVA KANTOMÄKI


Minä olen ollut niin paha —


SIIRI


Minulle äärettömän hyvä.


ROUVA KANTOMÄKI


Ja minulla on ollut kaikki hyvin, kaikki hyvin. Eikö ole väärin silloin
olla vihoissa toisten ihmisten kanssa ja eikö ole velvollisuus auttaa
toista voidessaan?


SIIRI


Tietysti on; vaan olenko itse tuota aina muistanut!


ROUVA KANTOMÄKI (vetää Siirin istumaan vierelleen sohvaan).


Siiri, sinun ei tarvitse enää ensinkään surra lapsesi kohtalosta jos
korjaakin kuolema sinut. Minä ja mieheni olemme päättäneet ottaa hänet
omaksi lapseksemme.


SIIRI (ihmetellen).


Omaksi lapseksenne!? Mutta teillähän on jo niin monta muutenkin.


ROUVA KANTOMÄKI


Ei liikoja. Pikku Liisun ja Eeron kuoleman jälkeen on ollut huomattava
aukko perheessämme. Kun he elivät, ei ollut sanottavaa hätää, siis ei
sitä synnyttäne sinunkaan pienoisesi.


SIIRI


Niin, hän kyllä on pienoinen nyt, vaan voi kasvaa isoksi ja silloin —


ROUVA KANTOMÄKI


Ei sitä ajatella!


SIIRI


Ja teille voi syntyä lapsia lisää — .


ROUVA KANTOMÄKI


Sitäkään ei ajatella!


SIIRI (iloisemmin).


Mikä onni, että löytyy edes jokunen, joka ajattelee ja säälienkin
ajattelee! (Tarttuen rouva Kantomäkeä kädestä.) Niin kauniisti en
kiittää osaa, kuin tarvitsisi. (Itkee.) Olette hyvä, rouva Kantomäki,
vaikka onkin paljo pahaa teistä puhuttu ja itsekin ennen —


ROUVA KANTOMÄKI (keskeyttäen).


Kyllä on sopinutkin, voi, on sopinut. Kuinka paljo pahaa ja rumaa
posteljoonin rouvastakin puhuin! Hän on ollut hyvä ja on ollut oikeassa
alunpitäen. Minun lapseni kaikki sairastivat ja kaksi kuoli; hänen
sitävastoin säilyivät aivan terveinä.


SIIRI


Ottakaa vastaan minun sydämelliset kiitokseni. (Käy kehdon luo.)
Lapseni, nyt voi äiti sinun tähtesi kuolla rauhallisemmin. Mutta
särjettyä sydäntä ei voida luullakseni ehjäksi tehdä ja rikkinäisellä
sydämellä on kuolemakin raskasta —


ROUVA KANTOMÄKI


Siiri, etköhän sentään ajattele liiaksi kuolemaa?


SIIRI


En tietääkseni. Se on vieraakseni käynyt ja se minut korjaa. Vain lapsi
on ollut iloni suuren suruni rinnalla.


ROUVA KANTOMÄKI


Nyt voit olla huoleton.


SIIRI


Voinen kaiketi, vaan täytyy minun kuitenkin häntä ajatella. Niin, minun
täytyy, sillä hän on ainoa mitä minulta maailmaan arvokasta jää. Jospa
vielä kuoltuanikin voisin häntä ajatella!


LAINA (pistäen päänsä ovesta).


Äiti, täällä on yksi herra.


ROUVA KANTOMÄKI


Vai niin. Kukahan sitte!? (Menee.)


SIIRI (kehtoa liikutellen laulaa).


    Kau'an, lapsonen uinu, nuku,


    viel'on aikoa valvoakses',


    Äidin yllä on kuolinpuku, —


     hyv' ois äitiä seuratakses'.




(Painaen päänsä käsien varaan, kasvot peitettynä, sanojen välillä
nyyhkien.) Ah, miksi onkin kaiken pitänyt muuttua näin onnettomaksi? —
Miksi kuoli isä lapseltani, ja miksi minä koskaan häntä kohtasinkaan!
Tuhat kertaa onnellisempi olisin, jos sitä iltaa ja yötä, yhtä ja
ainoata, ei olisi ollut ollenkaan! Eihän minulla sen kaipuuta ollut,
en mitään halunnut. Olisi kenties oman yksinäisyyteni tunto, Anteron
ikävöiminenkin, pian hävinnyt.


Anteron ikävöiminen! Niin, häntä ikävöin ja nyt taasen entistä enemmän.
Aina muistan! — Onko kuollut hän? En tiedä. Jos elää, missä kulkenee?
En tiedä. Ja mitäpä, jos tietäisinkin! En ole hänelle enää mitään:
toisesta miehestä on lapseni syntynyt, olen kuin vaimo toisen miehen.
Jos hän, Antero, eteeni ilmestyisi, mitä tekisin? Pelästyisinkö?
Pakenisinko? Ei. Minä sanoisin, lasta osoittaen: "tämä on toisen, vaan
minä olen sinun ja aina olen ajatellut sinua".


Noin sanoisin, hellyttäisin, saisin onneni, palaisi murheiden murtama
terveyteni — — —


Ah, niin — — (Itkee, kasvot peitettynä.)


ROUVA KANTOMÄKI (tulee, jälessään Antero, hienosti, ulkomaalaiseen
tapaan puettu nuorimies.)


Muistakaa olla häntä pahoin säikyttämättä! (Käy Siirin luo.) Siiriseni,
sinulle on täällä vieraita.


SIIRI (havahtuen).


Minulle? (Suuresti hämmästyen Anteron huomattuaan.) Mitä, miten — — —


Sinäkö, Antero?




ANTERO (kylmästi).


Minä.


SIIRI


Sinä todellakin! Mutta mistä tuohon noin nyt ilmestyit? (Tarjoaa
kätensä.)


ANTERO (Siirin käteen tarttuen).


Terve! — Niin, tulinpahan vain, kuten muutkin takaa valtamerien.


(Kehtoon silmäillen.) Kenen se on siellä?




SIIRI (tuskallisesti.) Minun.


ANTERO


Sinun tietysti, vaan toisen myös, ja sitä juuri tahdoin kysyä.


ROUVA KANTOMÄKI (itsekseen).


Paras siirtyä pois. Mitä tästä syntynee. (Menee.)


SIIRI


Tahdotko sen todella tietää?


ANTERO


En tahdo, kysyin vain!


SIIRI


Voi, miten vihastuneelta näytät! Kuule, hän on kuollut, mullalla
peitetty. Minä en häntä rakastanut.


ANTERO


Et rakastanut!! (Osoittaa kehtoon.) Entä mitä luulet tämän minulle
puhuvan, todistavan?


SIIRI


Erehdys, erehdys! Ilkeä viekoittelu! — Antero, katso minua.


ANTERO


Katson. (Yhä kylmemmin.) Näen sinussa toisen vaimon, kalpean, itkulle
tutun.


SIIRI (tuskallisesti huudahtaen).


Kuinka kylmä sinä oletkin! Senkö vain näet, et mitään muuta?


ANTERO


En, jos tuolla sanalla "muuta" tarkoitat samaa, kuin minäkin. En näe
kerran lempimääni Siiriä sinussa: kihlaamaani, puhtaasti rakastamaani.
Toinen olet katsella, toinen tuntea.


SIIRI


Ei, ei, ei niin! Jos tahtoisit tuntea, saman tapaisit.


ANTERO


Mahdotonta!


SIIRI


Et usko? — Toisen lasta olen sydämeni alla kantanut, toisen lasta
tuudin ja rakastan, mutta, Antero, sydämeni on aina kuulunut sinulle.


ANTERO (katkerasti nauraen).


Kylläpä osaat ladella, kun olisi vaan minussa uskojata!


SIIRI


Usko minua: niin se on. Miksi lakkasit minulle kirjoittamasta?


ANTERO


Se ei kuulu tähän. Toisiamme lupasimme aina rakastaa mistään huolimatta.


SIIRI


Minä olen rakastanut!


ANTERO


Valhettelet! (Käy ovelle.)


SIIRI (peittäen kasvonsa).


Antero! Antero! Usko minua, auta minua, auta minua, auta —


ANTERO (poistuu hiljaa, huomaamatta.)


SIIRI


Minua ja lasta! Lasta, joka on toisen, vaan minä olen sen äiti ja
minä olen sinun! (Katselee ympärilleen.) Ah, Antero! Mihin jouduit?
Poistuit, kuten tulitkin, runtelit särjettyä sydäntäni ja jätit minut
yksin — — —


(Juoksee ovelle.)


ROUVA KANTOMÄKI (tulee, hätäisesti).


No, mikä sinun nyt tuli, lapseni?


SIIRI (tuskaisesti).


Voi minua! Tuli hän ja poistui taasen! Miksi tulikin: vainko siksi,
että sekään ei puuttuisi — — Tämä on loppu; tämä täyttää määrän ja
täyttää kukkuroilleen. (Käy kehdon luo.) Pienoiseni! Me olemme aivan
orpoja. Se, joka on saattanut sinut maailmaan, on kuolleena, se, joka
minut hänen kauttaan äidiksi johti, hän on minut yksin heittänyt
murheisiini. Niin, Esteri Esteri! — Ja vihdoin hän, jolle minä olen
rakkautta palavinta kantanut, kiihkeimmät ajatukseni lemmen tuntein
tuuditellut, hänkin on kuollut! Hän on kuollut, kylmennyt minulle — —


Orpo raukat. Ja sinä jäät yksin, jäät vielä äidittäkin tänne!
Pienoiseni! Lapseni! (Ikäänkuin saatelisi lasta kehdossa, horjahtaa
maahan makaamaan.) Antero! Antero!


ROUVA KANTOMÄKI (Siiriä kosketellen).


Siiri, Siiri! — Herra Jumala! Hän tuntuu aivan tunnottomalta. Voi
minua, voi näitä päiviä! Mitä minun nyt pitää tekemän? (Pudistellen
Siiriä.) Hän on kuollut; hän ei enää pitemmälle ole jaksanut kovaa
kohtaloansa kestää. Ja hänen pienoisensa. (Hyväilee lasta kehdossa.)
Orpo raukka! Voi kuitenkin onnetonta osaasi! Voi maailmaa pahennusten
tähden ja voi niitä joiden kautta pahennus tulee!


Esirippu.

